### NN 84/2022 (20.7.2022.), Odluka o naknadi za razvoj sustava javne odvodnje trgovačkog društva Poličnik d.o.o., Poličnik

ODVODNJA POLIČNIK d.o.o.

1285

Skupština trgovačkog društva Odvodnja Poličnik d.o.o., Poličnik, na sjednici održanoj 13. srpnja 2022. godine, na temelju članka 23. st. 1. točka 4. Zakona o vodnim uslugama (»Narodne novine«, broj 66/19) i članka 52. i 56. Zakona o financiranju vodnog gospodarstva (»Narodne novine«, broj 153/09, 90/11, 56/13, 154/14, 119/15, 120/16, 127/17, 66/19), donosi

ODLUKU

O NAKNADI ZA RAZVOJ SUSTAVA JAVNE ODVODNJE

Članak 1.

Ovom se Odlukom uvodi obveza plaćanja naknade za razvoj sustava javne odvodnje (u daljnjem tekstu: naknada za razvoj) na području javnog isporučitelja javne odvodnje trgovačkog društva Odvodnja Poličnik d.o.o., Poličnik, Stara cesta 1 (u daljnjem tekstu: Isporučitelj), te se određuju:

– obveznici plaćanja naknade za razvoj,

– osnovica za obračun,

– visina naknade,

– namjene kojima služi prihod od naknade za razvoj,

– način i rokovi plaćanja naknade za razvoj te

– nadzor nad obračunom i naplatom naknade za razvoj,

– prekršajne odredbe za Isporučitelja vodne usluge javne odvodnja.

Članak 2.

Naknada za razvoj je javno davanje.

Plaćanje naknade za razvoj od interesa je za jedinicu lokalne samouprave – Općinu Poličnik.

Naknada za razvoj uvodi se iz razloga da se osigura ravnomjeran razvoj sustava javne odvodnje na području Općine Poličnik.

Članak 3.

Obveznici plaćanja naknade za razvoj su korisnici vodne usluge javne odvodnje na području u nadležnosti Isporučitelja.

Osnovica naknade za razvoj je jedinica mjere isporučene vodne usluge, odnosno jedan kubični metar isporučene vode 1 (m³).

Ukupan iznos naknade za razvoj koju je obveznik dužan platiti predstavlja umnožak količine isporučene vode i iznosa naknade određene člankom 4. ove Odluke.

Članak 4.

Naknada za razvoj određuje se u sljedećim iznosima:

– korisnik – domaćinstvo: 2,00 kn/m³ isporučene vode

– ostali korisnici: 2,00 kn/m³ isporučene vode.

Naknada za razvoj sustava naplaćuje se putem računa za vodne usluge koje obveznicima ispostavlja trgovačko društvo Odvodnja Poličnik d.o.o. ili drugo društvo sukladno Ugovoru, na kojem se ista iskazuje kao zasebna stavka.

Iznos naknade za razvoj ne podliježe obvezi obračunavanja poreza na dodanu vrijednost.

Korisnici su dužni plaćati naknadu za razvoj u rokovima određenim Odlukom o cijeni vodnih usluga javne odvodnje Isporučitelja.

Odvodnja Poličnik d.o.o. obavlja poslove naplate naknade za razvoj od korisnika vodne usluge javne odvodnje, a što uključuje i upućivanje opomena te sudjelovanje u svojstvu ovrhovovoditelja/vjerovnika u postupcima ovrhe, predstečaja, stečaja i likvidacije.

Članak 5.

Naknada za razvoj prihod je javnog isporučitelja vodne usluge javne odvodnje Odvodnja Poličnik d.o.o.

Isporučitelj u svojim poslovnim knjigama prikupljenu naknadu za razvoj evidentira u svojim poslovnim knjigama na zasebnim pozicijama.

Isporučitelj je obvezan Skupštini Isporučitelja dostaviti godišnje izvješće o obračunatim, prikupljenim (naplaćenim) i utrošenim sredstvima naknade za razvoj.

Nadzor nad obračunom i naplatom naknade za razvoj obavlja Skupština Isporučitelja na temelju dostavljenog izvješća iz stavka 3. ovog članka.

Članak 6.

Prihod od naknade za razvoj odvodnje koristi se za:

– financiranje projektne i ostale pripremne dokumentacije i ostale pripremne dokumentacije, rješavanje imovinsko-pravnih poslova, studijskih analiza i gradnje projekata komunalnih vodnih građevina na području aglomeracije Poličnik u nadležnosti Isporučitelja koje su od značaja za funkcioniranje sustava javne odvodnje, te za nabavu potrebne opreme za razvoj sustava javne odvodnje.

– financiranje projektne i ostale pripremne dokumentacije za gradnju komunalnih vodnih građevina na području u nadležnosti Isporučitelja, čija se gradnja financira iz fondova Europske unije te ostalih instrumenata pomoći,

– financiranje gradnje EU projekta »Izgradnja sustava sanitarne odvodnje u stambenoj zoni Grabi u Općini Poličnik«,

– financiranje gradnje projekta vodnokomunalne infrastrukture »Aglomeracije Karinskog i Novigradskog mora, Podvelebitskog kanala te zapadnog dijela zadarskog zaleđa«.

Sav prihod od naknade za razvoj koristi se sukladno donesenom Planu gradnje komunalnih vodnih građevina i financijskom planu.

Sredstva razvojne naknade koriste se i za financiranje otplate zajmova, kredita i drugih obveza i ulaganja za gradnju komunalnih vodnih građevina sukladno financijskom planu javnog isporučitelja vodnih usluga, koji se donose u skladu sa zakonom kojim se uređuju vodne usluge.

Prikupljanje sredstava od naknade za razvoj te namjensko trošenje tih sredstava sukladno namjenama utvrđenim ovim člankom 9. ove Odluke obavlja Isporučitelj vodne usluge javne odvodnje.

Članak 7.

Prava i obveze Isporučitelja podrazumijevaju:

– Prikupljanje sredstava od naknade za razvoj na računu Isporučitelja za vodne usluge.

– Vođenje posebne evidencije o prikupljenim i utrošenim sredstvima naknade za razvoj javne odvodnje na zasebnom kontu.

– Izrađivanje i dostavljanje Općine Poličnik godišnjeg izvješća o obračunatim iznosima te o prikupljenim i utrošenim sredstvima naknade za razvoj javne odvodnje.

– Izrada Plana gradnje komunalnih vodnih građevina na području Općine Poličnik.

– Izrada drugih planova i izvješća na zahtjev Općine Poličnik.

Članak 8.

Zakonom su propisane prekršajne odredbe ako javni isporučitelj vodnih usluga obračunava i/ili naplaćuje naknadu za razvoj protivno odredbama članka 52. stavka 3. Zakona o financiranju vodnog gospodarstva, odnosno protivno odredbama ove Odluke, ne objavi ovu Odluku u »Narodnim novinama«, sukladno članku 52. stavku 4. Zakona o financiranju vodnog gospodarstva, ne dostavi ovu Odluku sukladno članku 52. stavku 5. Zakona o financiranju vodnog gospodarstva i ne koristi prihode od naknade za razvoj sukladno članku 57. Zakona o financiranju vodnog gospodarstva.

Članak 9.

Ova Odluka objavit će se u »Narodnim novinama«, u »Službenom glasniku Općine Poličnik« i na mrežnim stranicama javnog isporučitelja.

Ova Odluka stupa na snagu osmoga dana od dana objave u »Narodnim novinama«.

Urbroj: 10/2022

Poličnik, 13. srpnja 2022.

Za Skupštinu Društva
 općinski načelnik Općine Poličnik
 Davor Lončar, v. r.